สถิติกลโกงบัตร
โดย...ชัตน์วรี&nbsp; (shewarat@hotmail.com)
13 ส.ค. 2558

โดย...ชัตน์วรี  ([email protected])
เก็บข่าวที่สนใจมาฝากจากการรายงานของ “นีลสัน รีพอร์ต” สื่อชื่อดังที่เผยแพร่ข้อมูลการทำธุรกรรมออนไลน์ เปิดเผยว่า ปี 2557 พบว่ากลโกงของพวกมิจฉาชีพ บัตรกดเงิน ทั้งเครดิต เดบิตและบัตรเงินสดของผู้คนทั่วโลก ดูดเงินไปแล้วกว่า 16,310 ล้านเหรียญสหรัฐ หรือประมาณ 5.70 แสนล้านบาท ขณะที่มูลค่าของทรัพย์สินในบัตรทั่วโลกอยู่ที่ 28,844 ล้านล้านเหรียญสหรัฐ หรือประมาณ 1 ล้านล้านบาท
นั่นหมายความว่า ในทุก 100 เหรียญสหรัฐ หรือประมาณ 3,500 บาท จะถูกขโมยไป 5.65 เซนต์ หรือประมาณ 2 บาท และคาดว่าจะมีการโกงเงินผ่านบัตรพลาสติกกดเงินเพิ่มขึ้นเป็น 35,540 ล้านเหรียญสหรัฐ หรือประมาณ 1.2 ล้านล้านบาท ในปี 2563 และมีอัตราการโกงเงินจากบัตรกดเงินประเภทต่างๆ เพิ่มขึ้น 19% แซงหน้ามูลค่าอัตราเพิ่มของบัตรกดเงินของผู้ใช้ทั่วโลกที่ 15% โดยมูลค่าของการโกงเงินจากบัตรกดเงินตั้งแต่ปี 2558-2563 รวมแล้วราว 183,290 ล้านเหรียญสหรัฐ หรือ 6.4 ล้านล้านบาท 
สำหรับประเทศไทยยังไม่มีการจัดเก็บสถิติการโกงบัตรพลาสติกอย่างเป็นทางการ แต่ธนาคารพาณิชย์จะมีการรวมกลุ่มเพื่อแลกเปลี่ยนข้อมูลกัน โดยไม่เปิดเผยข้อมูล เพราะเกรงว่าจะกระทบกับภาพลักษณ์ของธนาคารเอง
ย้อนกลับมาดูรูปแบบการกลโกงของบัตรพลาสติก ส่วนใหญ่มักมีที่มาจากการซื้อสินค้าออนไลน์ แอพพลิเคชั่นที่ออกแบบมาเพื่อโกงเงินในบัตรโดยเฉพาะ บัตรถูกขโมย เครื่องรับบัตรที่ปฏิเสธบัตร และวิธีการอื่นๆ อีกมากมาย ที่สำคัญพบว่า กว่า 49% ของบัตรที่ถูกโกงเป็นเพราะไม่มีการติดไมโครชิป ที่เรียกว่าเทคโนโลยีอีเอ็มวี (Europay, MasterCard และ Visa)
“ชิปการ์ด” “ไมโครชิป” ระบบอีเอ็มวี แท้จริงแล้วคือ บัตรที่เก็บข้อมูลของผู้ถือบัตรไว้ในชิป เสมือนคอมพิวเตอร์ขนาดจิ๋ว เป็นระบบป้องกันการถูกมิจฉาชีพจารกรรมข้อมูล สามารถป้องกันการคัดลอกข้อมูลและทําบัตรปลอม ซึ่งหลายประเทศทั่วโลกมีการใช้บัตรเครดิต บัตรเดบิต และบัตรเอทีเอ็ม ที่เป็นชิปการ์ดแล้ว เช่น ในทวีปยุโรป ออสเตรเลีย อาเซียนเองก็มี สิงคโปร์ มาเลเซีย และอินโดนีเซีย ที่ใช้ชิปการ์ดแล้วเช่นกัน
สำหรับประเทศไทย ธนาคารแห่งประเทศไทย (ธปท.) ได้กําหนดกรอบเวลาให้ธนาคารพาณิชย์ออกบัตรเดบิตและบัตรเอทีเอ็มให้เป็นชิปการ์ด สําหรับบัตรที่ออกใหม่ตั้งแต่วันที่ 1 ม.ค. 2559 เป็นต้นไป